title: 2011/398/ES: 2011 m. gegužės 13 d. Tarybos sprendimas dėl Europos Sąjungos ir Jordanijos Hašimitų Karalystės susitarimo protokolo forma, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas, sudarymo#Europos Sąjungos ir Jordanijos Hašimitų Karalystės protokolas, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas

text:
6.7.2011

               LT

               Europos Sąjungos oficialusis leidinys

               L 177/1

         TARYBOS SPRENDIMAS
   2011 m. gegužės 13 d.
   dėl Europos Sąjungos ir Jordanijos Hašimitų Karalystės susitarimo protokolo forma, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas, sudarymo
   (2011/398/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2006 m. vasario 24 d. Taryba įgaliojo Komisiją pradėti derybas su Viduržemio jūros regiono partneriais siekiant sukurti su prekybos nuostatomis susijusį ginčų sprendimo mechanizmą.

               (2)

               Komisija surengė derybas konsultuodamasi su Komitetu, sudarytu pagal Sutarties 207 straipsnį, ir vadovaudamasi Tarybos patvirtintais derybų nurodymais.

               (3)

               Pasibaigus šioms deryboms, 2009 m. gruodžio 9 d. buvo parafuotas Europos Sąjungos ir Jordanijos Hašimitų Karalystės susitarimas protokolo forma, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas (1) (toliau – Protokolas).

               (4)

               Protokolas Sąjungos vardu buvo pasirašytas 2011 m. vasario 11 d.

               (5)

               Protokolas turėtų būti sudarytas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Jordanijos Hašimitų Karalystės susitarimas protokolo forma, kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas, patvirtinamas Sąjungos vardu.
   Protokolo tekstas pridedamas prie šio sprendimo.
   2 straipsnis
   Tarybos pirmininkas Sąjungos vardu pateikia Protokolo 23 straipsnyje numatytą pranešimą (2).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 13 d.

            Tarybos vardu

            Pirmininkas

         MARTONYI J.

      (1)  OL L 129, 2002 5 15, p. 3.

      (2)  Protokolo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.

      Europos Sąjungos ir Jordanijos Hašimitų Karalystės
      PROTOKOLAS,
      kuriuo nustatomas ginčų sprendimo mechanizmas, taikytinas ginčams pagal Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją, prekybos nuostatas
      EUROPOS SĄJUNGA (toliau – Sąjunga)
      ir
      JORDANIJOS HAŠIMITŲ KARALYSTĖ (toliau – Jordanija)
      SUSITARĖ:
      I   SKYRIUS

         TIKSLAS IR TAIKYMO SRITIS

      1 straipsnis
      Tikslas
      Šiuo protokolu siekiama vengti prekybos ginčų tarp Šalių ir juos spręsti siekiant, jei įmanoma, abiem pusėms priimtinų sprendimų.
      2 straipsnis
      Protokolo taikymas
      1.   Šio protokolo nuostatos taikomos visiems ginčams dėl Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Jordanijos Hašimitų Karalystės asociaciją (toliau – Asociacijos susitarimas), II antraštinės dalies (išskyrus 23 straipsnį) nuostatų aiškinimo ir taikymo, jei aiškiai nenumatyta kitaip (1). Asociacijos susitarimo 97 straipsnis taikomas ginčams, susijusiems su kitų Asociacijos susitarimo nuostatų taikymu ir aiškinimu.
      2.   Šio protokolo procedūros taikomos, jei praėjus 60 dienų nuo kreipimosi į Asociacijos tarybą dėl ginčo pagal Asociacijos susitarimo 97 straipsnį, Asociacijos tarybai ginčo išspręsti nepavyko.
      3.   Taikant 2 dalį ginčas laikomas išspręstu Asociacijos tarybai priėmus sprendimą, kaip numatyta Asociacijos susitarimo 97 straipsnio 2 dalyje, arba jai paskelbus, kad ginčo nebėra.
      II   SKYRIUS

         KONSULTACIJOS IR TARPININKAVIMAS

      3 straipsnis
      Konsultacijos
      1.   Šalys siekia išspręsti visus nesutarimus dėl 2 straipsnyje nurodytų nuostatų aiškinimo ir taikymo ir surengusios konsultacijas stengiasi kuo skubiau rasti tinkamą ir abiem pusėms priimtiną sprendimą.
      2.   Šalis kreipiasi dėl konsultacijų, pateikdama rašytinį prašymą kitai Šaliai bei nusiųsdama jo kopiją Pramonės, prekybos, paslaugų ir investicijų skatinimo pakomitečiui, ir nurodo ginčijamąją priemonę bei Asociacijos susitarimo nuostatas, kurias, jos manymu, reikėtų taikyti.
      3.   Konsultacijos surengiamos per 40 dienų nuo prašymo gavimo dienos ir vyksta Šalies atsakovės teritorijoje, jei Šalys nesusitaria kitaip. Konsultacijos laikomos pasibaigusiomis po 60 dienų nuo prašymo gavimo dienos, nebent abi Šalys sutiktų tęsti konsultacijas. Konsultacijos, visų pirma, visa šios procedūros metu atskleista informacija ir Šalių pateiktos nuomonės, yra konfidencialios ir jomis nepažeidžiamos nei vienos iš Šalių teisės jokiose tolesnėse procedūrose.
      4.   Skubos atvejais, įskaitant atvejus, susijusius su greitai gendančiomis arba sezoninėmis prekėmis, konsultacijos surengiamos per 15 dienų nuo prašymo gavimo dienos ir laikomos pasibaigusiomis per 30 dienų nuo prašymo gavimo, gavimo.
      5.   Jei Šalis, kuriai teikiamas prašymas, per 10 darbo dienų nuo prašymo gavimo dienos neatsako į prašymą rengti konsultacijas, jei konsultacijos nesurengiamos per 3 arba 4 dalyje nustatytus laikotarpius, arba jei konsultacijos užbaigtos nepasiekus abiem pusėms priimtino sprendimo, Šalis ieškovė gali prašyti sudaryti arbitrų kolegiją pagal 5 straipsnį.
      4 straipsnis
      Tarpininkavimas
      1.   Konsultacijų metu nepavykus rasti abiem pusėms priimtino sprendimo, Šalys gali susitarti kreiptis į tarpininką. Rašytinis prašymas tarpininkauti turi būti pateikiamas Pramonės, prekybos, paslaugų ir investicijų skatinimo pakomitečiui, jame turi būti nurodoma priemonė, dėl kurios vyko konsultacijos, bei tarpusavio sutarimu nustatyti tarpininkavimo įgaliojimai. Kiekviena Šalis įsipareigoja palankiai atsižvelgti į prašymus tarpininkauti.
      2.   Išskyrus atvejus, kai per penkias darbo dienas nuo prašymo tarpininkauti gavimo dienos Šalys bendrai pasirenka tarpininką, Pramonės, prekybos, paslaugų ir investicijų skatinimo pakomitečio pirmininkai arba jų atstovai burtų būdu išrenka tarpininką iš asmenų, įtrauktų į 19 straipsnyje nurodytą sąrašą ir nesančių nei vienos Šalies piliečiais, sąrašo. Tarpininkas išrenkamas per 10 darbo dienų nuo prašymo tarpininkauti gavimo dienos. Ne vėliau nei per 30 dienų nuo jo išrinkimo tarpininkas sušaukia Šalis į posėdį. Ne vėliau nei 15 dienų iki posėdžio visos Šalys pateikia informaciją tarpininkui, kuris (kuri) savo nuožiūra prireikus gali prašyti papildomos informacijos iš Šalių, specialistų arba techninių patarėjų. Taip gauta informacija turi būti atskleista abiem Šalims ir suteikta galimybė pateikti pastabas. Taip gauta informacija turi būti atskleista abiem Šalims ir suteikta galimybė pateikti pastabas. Tarpininkas pateikia nuomonę ne vėliau nei per 45 dienas nuo jo išrinkimo.
      3.   Tarpininkas į savo nuomonę gali įtraukti rekomendaciją, kaip išspręsti ginčą pagal 2 straipsnyje nurodytas nuostatas. Į tarpininko nuomonę atsižvelgti neprivaloma.
      4.   Šalys gali susitarti keisti 2 dalyje nurodytus terminus. Tarpininkas taip pat gali nuspręsti keisti minėtus terminus kurios nors iš Šalių prašymu, atsižvelgdamas į susijusios Šalies patiriamus konkrečius sunkumus arba atvejo sudėtingumą.
      5.   Su tarpininkavimu susijusios procedūros, ypač visa atskleista informacija ir nuomonės, kurių laikosi Šalys šių procedūrų metu, yra konfidencialios ir jomis nepažeidžiamos nei vienos iš Šalių teisės jokiose tolesnėse procedūrose.
      6.   Šalims susitarus tarpininkavimo procedūros gali būti tęsiamos vykstant arbitražo procedūrai.
      7.   Tarpininkas pakeičiamas tik dėl darbo tvarkos taisyklių 18–21 taisyklėse išdėstytų priežasčių ir jose nurodyta tvarka.
      III   SKYRIUS

         GINČŲ SPRENDIMO PROCEDŪROS

         I   SKIRSNIS

            Arbitražo procedūra

      5 straipsnis
      Arbitražo procedūros inicijavimas
      1.   Jei Šalims nepavyko išspręsti ginčo konsultacijų metu, kaip numatyta 3 straipsnyje, arba kreipusis į tarpininką, kaip numatyta 4 straipsnyje, Šalis ieškovė gali pateikti prašymą sudaryti arbitrų kolegiją.
      2.   Rašytinis prašymas sudaryti arbitrų kolegiją pateikiamas Šaliai atsakovei ir Pramonės, prekybos, paslaugų ir investicijų skatinimo pakomitečiui. Šalis ieškovė prašyme nurodo konkrečią ginčijamąją priemonę ir paaiškina, kodėl tokia priemonė pažeidžia 2 straipsnyje nurodytas nuostatas. Sudaryti arbitrų kolegiją prašoma ne vėliau nei per 18 mėnesių nuo prašymo surengti konsultacijas gavimo dienos, nepažeidžiant Šalies ieškovės teisių ateityje prašyti naujų konsultacijų tuo pačiu klausimu.
      6 straipsnis
      Arbitrų kolegijos sudarymas
      1.   Arbitrų kolegiją sudaro trys arbitrai.
      2.   Per 10 darbo dienų nuo prašymo Šaliai atsakovei sudaryti arbitrų kolegiją gavimo dienos Šalys konsultuojasi, siekdamos susitarti dėl arbitrų kolegijos sudėties.
      3.   Šalims nepavykus susitarti dėl arbitrų kolegijos sudėties per 2 dalyje nustatytą laikotarpį, kiekviena Šalis gali prašyti Pramonės, prekybos, paslaugų ir investicijų skatinimo pakomitečio pirmininkų arba jų atstovų visus tris narius iš pagal 19 straipsnį sudaryto sąrašo išrinkti burtų būdu: vieną narį iš asmenų, pasiūlytų Šalies ieškovės, vieną narį iš asmenų, pasiūlytų Šalies atsakovės ir vieną narį iš asmenų, kuriuos Šalys išrinko pirmininkauti. Šalims susitarus dėl vieno ar daugiau arbitrų kolegijos narių, likusieji nariai renkami tokia pačia tvarka.
      4.   Pramonės, prekybos, paslaugų ir investicijų skatinimo pakomitečio pirmininkai arba jų atstovai išrenka arbitrus per penkias darbo dienas nuo 3 dalyje nurodyto bet kurios Šalies prašymo pateikimo.
      5.   Arbitrų kolegijos sudarymo diena yra diena, kai išrenkami visi trys arbitrai.
      6.   Arbitrai pakeičiami tik remiantis darbo tvarkos taisyklių 18–21 taisyklėse išdėstytomis priežastimis ir jose nurodyta tvarka.
      7 straipsnis
      Tarpinė arbitrų kolegijos ataskaita
      Ne vėliau nei per 120 dienų nuo arbitrų kolegijos sudarymo dienos arbitrų kolegija paskelbia Šalims tarpinę ataskaitą, kurioje išdėstomi nustatyti faktai, atitinkamų nuostatų taikomumas ir pagrindžiamos išvados bei teikiamos rekomendacijos. Bet kuri Šalis gali pateikti arbitrų kolegijai rašytinį prašymą peržiūrėti konkrečius tarpinės atskaitos aspektus ne vėliau nei per 15 dienų nuo jos paskelbimo. Į kolegijos galutinės ataskaitos išvadas įtraukiamos diskusijos dėl tarpinės peržiūros etapu pateiktų argumentų.
      8 straipsnis
      Arbitrų kolegijos sprendimas
      1.   Arbitrų kolegija paskelbia savo sprendimą Šalims bei Pramonės, prekybos, paslaugų ir investicijų skatinimo pakomitečiui per 150 dienų nuo arbitrų kolegijos sudarymo dienos. Jei, arbitrų kolegijos manymu, šio termino laikytis neįmanoma, arbitrų kolegijos pirmininkas privalo raštu pranešti apie tai Šalims ir Pramonės, prekybos, paslaugų ir investicijų skatinimo pakomitečiui, nurodydamas vėlavimo priežastis ir dieną, kurią arbitrų kolegija ketina užbaigti savo darbą. Sprendimas jokiu būdu negali būti paskelbtas vėliau nei po 180 dienų nuo arbitrų kolegijos sudarymo dienos.
      2.   Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitrų kolegija deda visas pastangas, kad sprendimas būtų paskelbtas per 75 dienas nuo jos sudarymo dienos. Sprendimas jokiu būdu negali būti paskelbtas vėliau nei per 90 dienų nuo arbitrų kolegijos sudarymo. Arbitrų kolegija gali per 10 dienų nuo jos sudarymo pateikti preliminarų sprendimą, ar atvejis vertintinas kaip skubus.
      3.   Abiejų Šalių prašymu arbitrų kolegija bet kuriuo metu gali sustabdyti savo darbą Šalių sutartam laikotarpiui, neviršijančiam 12 mėnesių, ir Šalies ieškovės prašymu vėl atnaujina savo darbą sutarto laikotarpio pabaigoje. Jei Šalis ieškovė nepaprašo arbitrų kolegijos atnaujinti darbo iki sutarto sustabdymo laikotarpio pabaigos, procedūra nutraukiama. Sustabdant ir nutraukiant arbitrų kolegijos darbą nepažeidžiamos nei vienos iš Šalių teisės jokiose kitose tuo pačiu klausimu vykstančiose procedūrose.

         II   SKIRSNIS

            Sprendimo įgyvendinimas

      9 straipsnis
      Arbitrų kolegijos sprendimo įgyvendinimas
      Kiekviena Šalis imasi priemonių, būtinų arbitrų kolegijos sprendimui įgyvendinti, ir Šalys stengsis susitarti dėl laikotarpio, per kurį tas sprendimas turi būti įgyvendintas.
      10 straipsnis
      Pagrįstos trukmės laikotarpis sprendimui įgyvendinti
      1.   Ne vėliau kaip per 30 dienų nuo arbitrų kolegijos sprendimo paskelbimo Šalims, Šalis atsakovė Šaliai ieškovei ir Pramonės, prekybos, paslaugų ir investicijų skatinimo pakomitečiui nurodo laikotarpį, kurio jai reikia sprendimui įgyvendinti (toliau – pagrįstos trukmės laikotarpis), jei neįmanoma sprendimo įgyvendinti iškart.
      2.   Šalims nesusitarus dėl pagrįstos trukmės laikotarpio arbitrų kolegijos sprendimui įgyvendinti, Šalis ieškovė per 20 dienų nuo pagal 1 dalį Šalies atsakovės pateikto pranešimo gavimo raštu paprašo arbitrų kolegijos nustatyti pagrįstos trukmės laikotarpį. Apie tokį prašymą tuo pačiu metu pranešama kitai Šaliai ir Pramonės, prekybos, paslaugų ir investicijų skatinimo pakomitečiui. Arbitrų kolegija paskelbia savo sprendimą Šalims bei Pramonės, prekybos, paslaugų ir investicijų skatinimo pakomitečiui per 30 dienų nuo prašymo pateikimo dienos.
      3.   Pagrįstos trukmės laikotarpis gali būti pratęstas Šalių abipusiu susitarimu.
      11 straipsnis
      Priemonių, kurių imtasi arbitrų kolegijos sprendimui įgyvendinti, peržiūra
      1.   Iki pagrįstos trukmės laikotarpio pabaigos Šalis atsakovė praneša kitai Šaliai ir Pramonės, prekybos, paslaugų ir investicijų skatinimo pakomitečiui apie priemones, kurių ji ėmėsi arbitrų kolegijos sprendimui įgyvendinti.
      2.   Jei Šalys nesutaria dėl priemonės, apie kurią pranešta pagal 1 dalį, arba jos atitikties 2 straipsnyje nurodytoms nuostatoms, Šalis ieškovė gali pateikti rašytinį prašymą arbitrų kolegijai priimti sprendimą šiuo klausimu. Tokiame prašyme nurodoma konkreti ginčijamoji priemonė ir paaiškinama, kodėl tokia priemonė neatitinka 2 straipsnyje nurodytų nuostatų. Arbitrų kolegija praneša savo sprendimą per 90 dienų nuo prašymo pateikimo dienos. Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitrų kolegija paskelbia savo sprendimą per 45 dienas nuo prašymo pateikimo dienos.
      12 straipsnis
      Laikinosios taisomosios priemonės, kurių imamasi, jei neįgyvendinamas arbitrų kolegijos sprendimas
      1.   Jei Šalis atsakovė iki pagrįstos trukmės laikotarpio pabaigos nepraneša apie jokią priemonę, kurios imtasi siekiant įgyvendinti arbitrų kolegijos sprendimą, arba jei arbitrų kolegija nusprendžia, kad priemonė, apie kurią pranešta pagal 11 straipsnio 1 dalį, nesuderinama su tos šalies įsipareigojimais pagal 2 straipsnyje nurodytas nuostatas, Šalis atsakovė Šalies ieškovės prašymu pateikia pasiūlymą dėl laikinos kompensacijos. Šalis ieškovė gali prašyti tokio pasiūlymo ir nepasibaigus pagrįstos trukmės laikotarpiui.
      2.   Jei dėl kompensacijos nesutariama per 30 dienų nuo pagrįstos trukmės laikotarpio pabaigos arba nuo arbitrų kolegijos sprendimo pagal 11 straipsnį, kad priemonė, kurios imtasi, yra nesuderinama su 2 straipsnyje nurodytomis nuostatomis, Šalis ieškovė įgyja teisę, apie tai pranešusi kitai Šaliai ir Pramonės, prekybos, paslaugų ir investicijų skatinimo pakomitečiui, sustabdyti pagal bet kurią 2 straipsnyje nurodytą nuostatą kylančius įsipareigojimus, kurie yra lygiaverčiai dėl pažeidimo atsiradusiai žalai, susijusiai su panaikinimu arba sumažinimu. Nustatydama tokias priemones Šalis ieškovė atsižvelgia į jų poveikį Šalies atsakovės ekonomikai. Šalis ieškovė gali sustabdyti įsipareigojimų vykdymą praėjus 10 darbo dienų nuo Šalies atsakovės pateikto pranešimo gavimo dienos, nebent Šalis atsakovė paprašo arbitražo procedūros pagal 3 dalį.
      3.   Jei Šalis atsakovė mano, kad sustabdymo mastas neatitinka dėl pažeidimo atsiradusios žalos, susijusios su panaikinimu arba sumažinimu, lygio, ji gali pateikti arbitrų kolegijai rašytinį prašymą išspręsti šį klausimą. Iki 2 dalyje nurodyto 10 darbo dienų laikotarpio pabaigos apie tokį prašymą pranešama kitai Šaliai ir Pramonės, prekybos, paslaugų ir investicijų skatinimo pakomitečiui. Arbitrų kolegija, prireikus paprašiusi specialistų nuomonės, per 30 dienų nuo prašymo pateikimo dienos praneša Šalims ir už prekybos klausimus atsakingai institucijai apie savo sprendimą dėl įsipareigojimų sustabdymo masto. Įsipareigojimai nesustabdomi, kol arbitrų kolegija nepaskelbia sprendimo; sustabdymas turi atitikti arbitrų kolegijos sprendimą.
      4.   Įsipareigojimai sustabdomi laikinai tik tol, kol 2 straipsnyje nurodytas nuostatas pažeidžianti priemonė yra atšaukiama arba iš dalies pakeičiama taip, kad atitiktų minėtas nuostatas, kaip nustatyta 13 straipsnyje, arba kol Šalys susitaria išspręsti ginčą.
      13 straipsnis
      Priemonių, kurių imtasi sprendimui įgyvendinti sustabdžius įsipareigojimų vykdymą, peržiūra
      1.   Šalis atsakovė praneša kitai Šaliai ir Pramonės, prekybos, paslaugų ir investicijų skatinimo pakomitečiui apie priemonę, kurios ji ėmėsi arbitrų kolegijos sprendimui įgyvendinti, ir apie savo prašymą nutraukti Šalies ieškovės taikomą įsipareigojimų sustabdymą.
      2.   Jei Šalys per 30 dienų nuo pranešimo gavimo dienos nesusitaria dėl priemonės, apie kurią pranešta, atitikties 2 straipsnyje nurodytoms nuostatoms, Šalis ieškovė pateikia arbitrų kolegijai rašytinį prašymą priimti sprendimą šiuo klausimu. Apie tokį prašymą tuo pačiu metu pranešama kitai Šaliai ir Pramonės, prekybos, paslaugų ir investicijų skatinimo pakomitečiui. Arbitrų kolegija praneša savo sprendimą Šalims ir Pramonės, prekybos, paslaugų ir investicijų skatinimo pakomitečiui per 45 dienas nuo prašymo pateikimo dienos. Jei arbitrų kolegija nustato, kad priemonė sprendimui įgyvendinti atitinka 2 straipsnyje nurodytas nuostatas, įsipareigojimų sustabdymas nutraukiamas.

         III   SKIRSNIS

            Bendrosios nuostatos

      14 straipsnis
      Abiem pusėms priimtinas sprendimas
      Pagal šį protokolą bet kuriuo metu Šalys gali priimti abiem pusėms priimtiną sprendimą ginčui išspręsti. Apie tokį sprendimą jos praneša Pramonės, prekybos, paslaugų ir investicijų skatinimo pakomitečiui ir arbitrų kolegijai. Pranešus apie abiem pusėms priimtiną sprendimą, arbitrų kolegija nutraukia savo darbą ir procedūra baigiama.
      15 straipsnis
      Darbo tvarkos taisyklės
      1.   Šio protokolo III skyriuje nustatytoms ginčų sprendimo procedūroms taikomos prie šio protokolo pridedamos darbo tvarkos taisyklės.
      2.   Jei Šalys nenusprendžia kitaip, visi arbitrų kolegijos posėdžiai yra vieši, kaip nustatyta darbo tvarkos taisyklėse.
      16 straipsnis
      Informacija ir techniniai patarimai
      1.   Arbitrų kolegija savo iniciatyva arba Šalies prašymu gali gauti informaciją, kurią ji laiko tinkama arbitrų kolegijos nagrinėjimui. Visų pirma, arbitrų kolegija turi teisę prašyti specialistų nuomonės. Prieš pasirinkdama specialistus arbitrų kolegija konsultuojasi su Šalimis. Taip gauta informacija turi būti atskleista abiem Šalims ir suteikta galimybė pateikti pastabas.
      2.   Vadovaujantis darbo tvarkos taisyklėmis Šalyse įsisteigusiems suinteresuotiesiems asmenims leidžiama arbitrų kolegijai pateikti trumpą amicus curiae informaciją.
      17 straipsnis
      Aiškinimo taisyklės
      Arbitrų kolegija 2 straipsnyje nurodytas nuostatas aiškina vadovaudamasi įprastomis tarptautinės viešosios teisės, įskaitant Vienos konvenciją dėl tarptautinių sutarčių teisės, aiškinimo taisyklėmis. Arbitrų kolegijos sprendimais negali būti nustatyta daugiau ar mažiau teisių ir prievolių nei nustatyta pagal 2 straipsnyje nurodytas nuostatas.
      18 straipsnis
      Arbitrų kolegijos sprendimai
      1.   Arbitrų kolegija deda visas pastangas, kad visi sprendimai būtų priimami bendru sutarimu. Jeigu sprendimo negalima priimti bendru sutarimu, sprendimas dėl svarstomo klausimo priimamas balsų dauguma. Tačiau jokiais atvejais nėra skelbiamos atskirosios arbitrų nuomonės.
      2.   Visi arbitrų kolegijos sprendimai yra privalomi Šalims ir jais nenustatoma jokių teisių ar įsipareigojimų fiziniams ar juridiniams asmenims. Sprendime išdėstomi nustatyti faktai, atitinkamų Asociacijos susitarimo nuostatų taikomumas ir pagrindžiamos kolegijos išvados. Pramonės, prekybos, paslaugų ir investicijų skatinimo pakomitetis viešai skelbia visus arbitrų kolegijos sprendimus, išskyrus tuos atvejus, kai kolegija nusprendžia kitaip, siekdama užtikrinti slaptos verslo informacijos konfidencialumą.
      IV   SKYRIUS

         BENDROSIOS NUOSTATOS

      19 straipsnis
      Arbitrų sąrašai
      1.   Pramonės, prekybos, paslaugų ir investicijų skatinimo pakomitetis ne vėliau kaip per šešis mėnesius nuo šio protokolo įsigaliojimo sudaro ne mažiau kaip 15 asmenų, pageidaujančių ir galinčių būti arbitrais, sąrašą. Kiekviena iš Šalių pasiūlo mažiausiai penkis asmenis būti arbitrais. Abi Šalys taip pat pasirenka mažiausiai penkis asmenis, kurie nėra nei vienos Šalies piliečiai ir kurie eis arbitrų kolegijos pirmininkų pareigas. Pramonės, prekybos, paslaugų ir investicijų skatinimo pakomitetis užtikrins, kad sąraše visuomet būtų tiek asmenų.
      2.   Arbitrai turi specialiųjų teisės ir tarptautinės prekybos žinių arba patirties. Jie yra nepriklausomi, dalyvauja kaip individualūs asmenys ir nevykdo jokios organizacijos ar vyriausybės nurodymų, neturi ryšių su bet kurios iš Šalių vyriausybėmis ir laikosi prie šio protokolo pridedamo Elgesio kodekso.
      3.   Pramonės, prekybos, paslaugų ir investicijų skatinimo pakomitetis gali sudaryti papildomus mažiausiai penkiolikos asmenų, turinčių su konkrečiais sektoriais susijusių žinių Asociacijos susitarime aptariamose srityse, sąrašus. Kai taikoma 6 straipsnio 2 dalyje nustatyta atrankos procedūra, Pramonės, prekybos, paslaugų ir investicijų skatinimo pakomitečio pirmininkai bendru Šalių sutarimu gali naudotis šiuo su konkrečiais sektoriais susijusiu sąrašu.
      20 straipsnis
      Ryšys su PPO įsipareigojimais
      1.   Šio protokolo nuostatos ginčams spręsti taikomos nepažeidžiant jokių veiksmų, susijusių su PPO, įskaitant ginčų sprendimo veiksmus.
      2.   Tačiau, jei Šalis pradėjo ginčo dėl tam tikros priemonės sprendimo procedūrą pagal šį protokolą arba PPO susitarimą, ji negali pradėti ginčo sprendimo procedūros dėl tos pačios priemonės kitame teisme, kol nebus baigta pirmoji procedūra. Be to, Šalis nesikreipia į du teismus žalai dėl įsipareigojimo, kuris yra toks pat ir pagal Asociacijos susitarimą, ir pagal PPO susitarimą, pažeidimo atlyginti. Tokiu atveju, prasidėjus ginčo sprendimo procedūrai, Šalis neteikia kitam teismui prašymo žalai dėl tokio pat įsipareigojimo, nustatyto kitame susitarime, pažeidimo atlyginti, nebent pirmajam teismui dėl procedūrinių ar teisminių priežasčių nepavyktų priimti sprendimo dėl prašymo žalai dėl minėto įsipareigojimo atlyginti.
      3.   Taikant 2 dalį:

                  —

                  ginčo sprendimo procedūros pagal PPO susitarimą laikomos inicijuotomis Šaliai pateikus prašymą sudaryti kolegiją pagal PPO susitarimo dėl ginčų sprendimo taisyklių ir tvarkos 6 straipsnį, o jos laikomos baigtomis, kai ginčų sprendimo institucija priima kolegijos ataskaitą ir atitinkamai apeliacinės institucijos ataskaitą pagal Susitarimo dėl ginčų sprendimo taisyklių ir tvarkos 16 straipsnį ir 17 straipsnio 14 dalį,

                  —

                  ginčų sprendimo procedūros pagal šį protokolą laikomos inicijuotomis Šaliai pateikus prašymą sudaryti arbitrų kolegiją pagal 5 straipsnio 1 dalį, o jos laikomos baigtomis, kai arbitrų kolegija paskelbia savo sprendimą Šalims ir Pramonės, prekybos, paslaugų ir investicijų skatinimo pakomitečiui pagal 8 straipsnį.

            4.   Nė viena šio protokolo nuostata netrukdo Šaliai sustabdyti įsipareigojimų, kuriuos sustabdyti leido PPO ginčų sprendimo institucija, vykdymą. PPO susitarimas netaikomas siekiant sutrukdyti Šaliai sustabdyti įsipareigojimų pagal šį protokolą vykdymą.
      21 straipsnis
      Terminai
      1.   Visi šiame protokole nustatyti terminai, įskaitant laikotarpį, per kurį arbitrų kolegija turi paskelbti savo sprendimus, skaičiuojami kalendorinėmis dienomis nuo kitos dienos po veiksmo ar fakto, kurio atžvilgiu jie nustatyti, jei nenustatyta kitaip.
      2.   Kiekvienas šiame protokole nurodytas terminas gali būti pratęstas Šalių tarpusavio susitarimu. Šalys įsipareigoja palankiai atsižvelgti į prašymus pratęsti terminą dėl Šalies patiriamų sunkumų siekiant laikytis šio protokolo procedūrų. Šalies prašymu arbitrų kolegija gali pakeisti procedūroms taikomus terminus, atsižvelgdama į skirtingą Šalių išsivystymo lygį.
      22 straipsnis
      Protokolo peržiūra ir pakeitimai
      1.   Įsigaliojus šiam protokolui ir jo priedams, Asociacijos taryba gali bet kuriuo metu peržiūrėti jų įgyvendinimą, siekdama nuspręsti, ar juos tęsti toliau, pakeisti arba nutraukti.
      2.   Atlikdama peržiūrą, Asociacijos taryba gali svarstyti galimybę įsteigti apeliacinę instituciją, kuri būtų bendra keliems Europos ir Viduržemio jūros regiono šalių susitarimams.
      3.   Asociacijos taryba gali nuspręsti pakeisti šį protokolą ir jo priedus.
      23 straipsnis
      Įsigaliojimas
      Šalys šį protokolą patvirtins pagal savo procedūras. Šis protokolas įsigalioja antro mėnesio po tos dienos, kurią Šalys praneša viena kitai apie procedūrų, nurodytų šiame straipsnyje, užbaigimą, pirmą dieną.

         Priimta du tūkstančiai vienuoliktų metų vasario vienuoliktą dieną Briuselyje dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir arabų kalbomis. Visi tekstai yra autentiški.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитско кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  Šio protokolo nuostatos nedaro poveikio Protokolo dėl sąvokos „produktų kilmė“ apibrėžties ir administracinio bendradarbiavimo metodų 34 straipsnio taikymui.

         PRIEDAI

                        I PRIEDAS.

                     ARBITRŲ KOLEGIJOS DARBO TVARKOS TAISYKLĖS

                        II PRIEDAS.

                     ARBITRŲ KOLEGIJOS NARIŲ IR TARPININKŲ ELGESIO KODEKSAS

            I PRIEDAS

               ARBITRŲ KOLEGIJOS DARBO TVARKOS TAISYKLĖS

               Bendrosios nuostatos

                        1.

                        Šiame protokole ir pagal šias taisykles:
                        patarėjas– asmuo, Šalies pasamdytas patarti arba padėti tai Šaliai arbitrų kolegijos darbe;
                        Šalis ieškovė– Šalis, kuri prašo sudaryti arbitrų kolegiją pagal šio protokolo 5 straipsnio nuostatas;
                        Šalis atsakovė– Šalis, kuri, kaip įtariama, pažeidžia šio protokolo 2 straipsnyje nurodytas nuostatas;
                        arbitrų kolegija– pagal šio protokolo 6 straipsnį įsteigta kolegija;
                        Šalies atstovas– darbuotojas arba kitas Šalies valstybės departamento, įstaigos ar kitos valstybinės institucijos paskirtas asmuo;
                        diena– kalendorinė diena, jei nenurodyta kitaip.

                        2.

                        Už ginčų sprendimo procedūros logistinį administravimą, ypač už posėdžių rengimą, yra atsakinga Šalis atsakovė, nebent susitariama kitaip. Tačiau, Europos Sąjungai tenka visų organizacinių reikalų išlaidos, susijusios su konsultacijomis, tarpininkavimu ir arbitražu, išskyrus tarpininkų ir arbitrų atlyginimus bei išlaidas, kurios yra kompensuojamos bendrai.

               Pranešimai

                        3.

                        Visus prašymus, pranešimus, rašytinius pareiškimus ar kitus dokumentus Šalys ir arbitrų kolegija siunčia e. paštu ir tą pačią dieną išsiunčia kopiją naudodamosi faksimiliniu ryšiu, registruotu paštu, pasiuntinių paslaugomis, pristatymo su gavimo patvirtinimu paslauga ar kitomis ryšio priemonėmis, kurias naudojant yra numatytas išsiunčiamų dokumentų registravimas. Jei neįrodyta kitaip, e. paštu siųstas pranešimas laikomas gautu jo išsiuntimo dieną.

                        4.

                        Kiekvieno savo rašytinio pareiškimo elektroninę kopiją Šalis pateikia kitai Šaliai ir kiekvienam arbitrui. Taip pat pateikiama popierinė dokumento kopija.

                        5.

                        Visi pranešimai adresuojami atitinkamai Jordanijos užsienio reikalų ministerijai ir Europos Komisijos Prekybos generaliniam direktoratui.

                        6.

                        Bet kuriame prašyme, pranešime, rašytiniame pareiškime ar kitame su arbitrų kolegijos darbu susijusiame dokumente rastos smulkios rašybos klaidos gali būti ištaisytos atsiunčiant naują dokumentą, kuriame aiškiai nurodyti pakeitimai.

                        7.

                        Jei paskutinė dokumentų pristatymo diena sutampa su oficialios įstatymais numatytos Jordanijos arba Sąjungos šventės ar nedarbo diena, dokumentas gali būti pristatytas pirmąją darbo dieną po jos. Kiekvieną gruodžio pirmąjį pirmadienį Šalys pasikeičia kitiems metams numatytų oficialių švenčių ir nedarbo dienų sąrašais. Jokie dokumentai, pranešimai ar prašymai negali būti laikomi gautais oficialios šventės ar nedarbo dieną.

                        8.

                        Atsižvelgiant į svarstomų nuostatų objektą, visų vadovaujantis šiuo protokolu Pramonės, prekybos, paslaugų ir investicijų skatinimo pakomitečiui adresuotų prašymų ir pranešimų kopijos pateikiamos kitiems pagal Asociacijos susitarimą įsteigtiems susijusiems pakomitečiams.

               Arbitražo pradžia

                        9.

                                    a)

                                    Jei pagal šio protokolo 6 straipsnį arba darbo tvarkos taisyklių 19, 20 arba 49 taisykles arbitrų kolegijos nariai yra išrenkami burtų būdu, abiejų Šalių atstovai dalyvauja burtų traukime.

                                    b)

                                    Jei Šalys nesusitaria kitaip, per septynias darbo dienas nuo arbitrų kolegijos sudarymo jos susitinka su arbitrų kolegija, kad nustatytų klausimus, kuriuos, Šalių arba arbitrų kolegijos nuomone, reikia išspręsti, įskaitant klausimus dėl arbitrų kolegijai mokėtino atlyginimo ir išlaidų, atitinkančių PPO standartus. Arbitrų kolegijos nariai ir Šalių atstovai gali dalyvauti šiame susitikime telefonu ar per vaizdo konferenciją.

                        10.

                                    a)

                                    Jei per penkias darbo dienas nuo arbitrų kolegijos išrinkimo dienos Šalys nesusitaria kitaip, arbitrų kolegijos įgaliojimai yra šie:
                                    „atsižvelgiant į atitinkamas Asociacijos susitarimo nuostatas, nagrinėti prašyme dėl arbitrų kolegijos sudarymo pateiktą klausimą, priimti sprendimus dėl atitinkamos priemonės atitikties Protokolo 2 straipsnyje nurodytoms nuostatoms ir pagal Protokolo dėl ginčų sprendimo 8 straipsnį priimti sprendimą.“

                                    b)

                                    Šalys privalo pranešti apie arbitrų kolegijos įgaliojimus, dėl kurių jos susitarė, per tris darbo dienas nuo jų susitarimo.

               Pirminiai pareiškimai

                        11.

                        Šalis ieškovė ne vėliau kaip per 20 dienų nuo arbitrų kolegijos sudarymo dienos teikia pirminį rašytinį pareiškimą. Šalis atsakovė atsakomąjį rašytinį pareiškimą teikia ne vėliau kaip per 20 dienų nuo pirminio rašytinio pareiškimo teikimo dienos.

               Arbitrų kolegijų darbas

                        12.

                        Arbitrų kolegijos pirmininkas vadovauja visiems posėdžiams. Arbitrų kolegija gali įgalioti pirmininką priimti administracinius ir procedūrinius sprendimus.

                        13.

                        Išskyrus atvejus, kai šiame protokole nurodyta kitaip, arbitrų kolegija veiklą gali vykdyti naudodama bet kokias priemones, įskaitant telefoninį, faksimilinį ar kompiuterinį ryšį.

                        14.

                        Arbitrų kolegijos svarstymuose gali dalyvauti tik arbitrai, tačiau arbitrų kolegijos nariai gali leisti, kad tokiuose svarstymuose dalyvautų ir jų padėjėjai.

                        15.

                        Visų sprendimų projektų rengimas yra išskirtinė arbitrų kolegijos pareiga ir negali būti perduodama kitiems asmenims.

                        16.

                        Kilus į šio protokolo ir jo priedų nuostatas neįtrauktam procedūriniam klausimui, arbitrų kolegija, pasitarusi su Šalimis, gali taikyti atitinkamą procedūrą, kuri atitinka minėtas nuostatas.

                        17.

                        Jei arbitrų kolegija mano, kad reikia pakeisti kurį nors ginčo nagrinėjimo metu taikomą terminą arba atlikti bet kokį kitą procedūrinį arba administracinį patikslinimą, ji raštu informuoja Šalis apie pakeitimo ar patikslinimo priežastis ir nurodo reikalingą terminą arba patikslinimą. Pasitarusi su Šalimis, arbitrų kolegija gali priimti sprendimą dėl tokio pakeitimo ar patikslinimo. Šio protokolo 8 straipsnio 2 dalyje nustatytas terminas nekeičiamas.

               Pakeitimas

                        18.

                        Jei arbitras negali dalyvauti ginčo nagrinėjime, nusišalina arba turi būti pakeistas, jį pakeisiantis asmuo išrenkamas pagal šio protokolo 6 straipsnio 3 dalį.

                        19.

                        Jei Šalis mano, kad arbitras nesilaiko Elgesio kodekso reikalavimų ir dėl šios priežasties turėtų būti pakeistas, per 15 dienų nuo momento, kai ji sužinojo apie aplinkybių, pagrindžiančių faktą, kad arbitras iš esmės pažeidė Elgesio kodeksą, buvimą, ši Šalis turėtų pranešti kitai Šaliai.
                        Jei Šalis mano, kad arbitras, išskyrus pirmininką, nesilaiko Elgesio kodekso reikalavimų, Šalys pasitaria ir, jei susitaria, pakeičia arbitrą ir pasirenka jį pakeisiantį asmenį šio protokolo 6 straipsnio 3 dalyje išdėstyta tvarka.
                        Jei Šalys nesutaria, ar reikia pakeisti arbitrą, bet kuri Šalis gali prašyti šį klausimą perduoti spręsti arbitrų kolegijos pirmininkui, kurio sprendimas yra galutinis.
                        Pirmininkui nusprendus, kad arbitras nesilaiko Elgesio kodekso reikalavimų, ji arba jis burtų būdu išrenka naują arbitrą iš šio protokolo 19 straipsnio 1 dalyje nurodyto asmenų sąrašo, kurio nariu buvo ir pirmasis arbitras. Jei pirmąjį arbitrą Šalys išrinko pagal šio protokolo 6 straipsnio 2 dalį, jį pakeisiantis asmuo išrenkamas burtų būdu iš Šalies ieškovės ir Šalies atsakovės pasiūlytų asmenų sąrašų pagal šio protokolo 19 straipsnio 1 dalį. Naujas arbitras išrenkamas per penkias darbo dienas nuo prašymo pateikimo arbitrų kolegijos pirmininkui dienos.

                        20.

                        Jei Šalis mano, kad arbitrų kolegijos pirmininkas nesilaiko Elgesio kodekso reikalavimų, Šalys pasitaria ir, jei susitaria, pakeičia pirmininką ir pasirenka jį pakeisiantį asmenį šio protokolo 6 straipsnio 3 dalyje išdėstyta tvarka.
                        Jei Šalys nesutaria, ar reikia pakeisti arbitrų kolegijos pirmininką, bet kuri Šalis gali prašyti šį klausimą perduoti spręsti vienam iš likusių asmenų sąrašo narių, pasirinktų eiti arbitrų kolegijos pirmininkų pareigas pagal šio protokolo 19 straipsnio 1 dalį. Jo arba jos vardą ir pavardę burtų būdu ištraukia Pramonės, prekybos, paslaugų ir investicijų skatinimo pakomitečio pirmininkai arba jų atstovai. Šio asmens sprendimas dėl būtinybės pakeisti pirmininką yra galutinis.
                        Jei šis asmuo nusprendžia, kad pirmasis pirmininkas nesilaiko Elgesio kodekso reikalavimų, ji arba jis burtų būdu išrenka naują pirmininką iš šio protokolo 19 straipsnio 1 dalyje nurodyto asmenų sąrašo likusiųjų asmenų, kurie gali eiti pirmininkų pareigas. Naujas pirmininkas išrenkamas per penkias darbo dienas nuo šioje dalyje nurodyto prašymo pateikimo dienos.

                        21.

                        Arbitrų kolegijos darbas sustabdomas tam laikotarpiui, kuris reikalingas 18, 19 ir 20 taisyklėse nurodytoms procedūroms vykdyti.
                        Jei Šalis mano, kad arbitras nesilaiko Elgesio kodekso reikalavimų ir dėl šios priežasties turėtų būti pakeistas, per 15 dienų nuo momento, kai ji sužinojo apie aplinkybių, pagrindžiančių faktą, kad arbitras iš esmės pažeidė Elgesio kodeksą, buvimą, ši Šalis turėtų pranešti kitai Šaliai.

               Posėdžiai

                        22.

                        Pirmininkas, pasitaręs su Šalimis ir kitais arbitrų kolegijos nariais, paskiria posėdžio dieną bei laiką ir patvirtina tai Šalims raštu. Be to, jei posėdis yra viešas, už ginčo nagrinėjimo procedūros logistinį administravimą atsakinga Šalis šią informaciją paskelbia viešai. Jeigu Šalys neprieštarauja, arbitrų kolegija gali nuspręsti posėdžio nešaukti.

                        23.

                        Jei Šalys nesusitaria kitaip, kai Šalis ieškovė yra Jordanija, posėdžiai rengiami Briuselyje, o kai Šalis ieškovė yra Sąjunga, posėdžiai rengiami Amane.

                        24.

                        Arbitrų kolegija gali sušaukti papildomą posėdį tik išskirtinėmis aplinkybėmis. Dėl šio protokolo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytų procedūrų papildomi posėdžiai nešaukiami.

                        25.

                        Visi arbitrai dalyvauja visuose posėdžiuose.

                        26.

                        Nepaisant to, ar nagrinėjimas yra viešas, ar ne, posėdyje gali dalyvauti šie asmenys:

                                    a)

                                    Šalių atstovai;

                                    b)

                                    Šalių patarėjai;

                                    c)

                                    administracijos darbuotojai, vertėjai žodžiu ir raštu bei teismo referentai, taip pat

                                    d)

                                    arbitrų padėjėjai.

                              Į arbitrų kolegiją gali kreiptis tik Šalių atstovai arba patarėjai.

                        27.

                        Ne vėliau kaip prieš penkias darbo dienas iki posėdžio dienos kiekviena Šalis įteikia asmenų, kurie posėdyje tos Šalies vardu pateiks žodinius argumentus ar sakys žodinius paaiškinimus, ir kitų atstovų ar patarėjų, kurie dalyvaus posėdyje, pavardžių sąrašą.

                        28.

                        Jei Šalys nesusitaria kitaip, arbitrų kolegijos posėdžiai yra vieši. Šalims nusprendus, kad posėdis yra uždaras, dalis posėdžio vis dėlto gali būti vieša, jei Šalių prašymu taip nusprendžia arbitrų kolegija. Tačiau jei Šalies pareiškimuose ir argumentuose yra slaptos verslo informacijos, arbitrų kolegija susirenka į uždarą posėdį.

                        29.

                        Arbitrų kolegijos posėdžio tvarka:

                                    Argumentavimas

                                                a)

                                                Šalies ieškovės argumentai;

                                                b)

                                                Šalies atsakovės argumentai.

                                    Priešiniai argumentai

                                                a)

                                                Šalies ieškovės argumentai;

                                                b)

                                                Šalies atsakovės prieštaravimas.

                        30.

                        Arbitrų kolegija gali pateikti klausimus bet kuriai Šaliai bet kuriuo posėdžio metu.

                        31.

                        Arbitrų kolegija pasirūpina, kad kiekvieno posėdžio protokolas būtų kuo greičiau parengtas ir įteiktas Šalims.

                        32.

                        Per 10 darbo dienų nuo posėdžio dienos kiekviena Šalis gali pateikti papildomą rašytinį pareiškimą dėl bet kokio posėdžio metu kilusio klausimo.

               Klausimai raštu

                        33.

                        Arbitrų kolegija bet kuriuo nagrinėjimo metu gali vienai ar abiem Šalims pateikti klausimus raštu. Abi Šalys gauna dokumento su arbitrų kolegijos užduotais klausimais kopiją.

                        34.

                        Be to, rašytinio atsakymo į arbitrų kolegijos klausimus kopiją Šalis pateikia kitai Šaliai. Per penkias darbo dienas nuo gavimo dienos kiekvienai Šaliai suteikiama galimybė raštu pateikti pastabas dėl kitos Šalies atsakymo.

               Konfidencialumas

                        35.

                        Šalys užtikrina arbitrų kolegijos posėdžių konfidencialumą, jei posėdžiaujama uždarai pagal 28 taisyklę. Kiekviena Šalis neskelbtina laiko informaciją, kurią kita Šalis pateikė arbitrų kolegijai ir nurodė, kad ji yra neskelbtina. Jei Šalis arbitrų kolegijai pateikia rašytinio pareiškimo variantą su neskelbtina informacija, ji kitos Šalies prašymu ir ne vėliau kaip per 15 dienų nuo prašymo arba pareiškimo pateikimo dienos (nuo vėlesnės) pateikia neslaptą pareiškime esančios informacijos santrauką, kurią būtų galima skelbti viešai. Šiomis taisyklėmis netrukdoma Šaliai viešai atskleisti savo pozicijos.

                  Ex parte bendravimas

                        36.

                        Arbitrų kolegija negali susitikti ar susisiekti su Šalimi nedalyvaujant kitai Šaliai.

                        37.

                        Nei vienas arbitras negali su Šalimi arba abiem Šalimis aptarinėti jokio su ginčo nagrinėjimu susijusio aspekto, jeigu nedalyvauja kiti arbitrai.

                  Amicus curiae pareiškimai

                        38.

                        Jei Šalys per penkias dienas nuo arbitrų kolegijos sudarymo dienos nesusitaria kitaip, arbitrų kolegija gali priimti neprašytus rašytinius pareiškimus, jeigu jie pateikiami per 10 dienų nuo arbitrų kolegijos sudarymo dienos, yra glausti bei jokiu būdu ne didesnės apimties kaip 15 spausdintų puslapių, įskaitant priedus, ir tiesiogiai susiję su arbitrų kolegijos svarstomu faktiniu ginču.

                        39.

                        Pareiškime pateikiamas pareiškimą pateikusio fizinio arba juridinio asmens aprašymas, jo veiklos pobūdis ir finansavimo šaltiniai ir šio asmens interesų arbitražo procese pobūdis. Pareiškimas pateikiamas Šalių pasirinkta kalba pagal šių darbo tvarkos taisyklių 42 ir 43 taisykles.

                        40.

                        Arbitrų kolegija savo sprendime išvardija visus gautus pareiškimus, kurie atitinka pirmiau nustatytas taisykles. Arbitrų kolegija neprivalo savo sprendime atsižvelgti į šiuose pareiškimuose pateiktus argumentus. Kiekvienas pareiškimas, kurį arbitrų kolegija gauna pagal šią taisyklę, pateikiamas Šalims, kad šios pateiktų savo pastabas.

               Skubos atvejai

                        41.

                        Šiame protokole nurodytais skubos atvejais arbitrų kolegija, pasitarusi su Šalimis, prireikus pakoreguoja šiose taisyklėse nurodytus terminus ir apie tokius pakeitimus praneša Šalims.

               Vertimas raštu ir žodžiu

                        42.

                        Vykstant šio protokolo 6 straipsnio 2 dalyje nurodytoms konsultacijoms ir ne vėliau nei įvyksta šių darbo tvarkos taisyklių 9 taisyklės b dalyje nurodytas posėdis, Šalys siekia susitarti dėl bendros darbo kalbos arbitrų kolegijos darbo metu.

                        43.

                        Šalims nepavykus susitarti dėl bendros darbo kalbos, kiekviena Šalis pasirūpina, kad jos rašytiniai pareiškimai būtų išversti į kitos Šalies pasirinktą kalbą, ir pati padengia šių vertimų išlaidas.

                        44.

                        Šalis atsakovė pasirūpina žodinių pareiškimų vertimu į Šalių pasirinktas kalbas.

                        45.

                        Arbitrų kolegijos sprendimai skelbiami Šalių pasirinkta kalba ar kalbomis.

                        46.

                        Šalys gali pareikšti pastabas dėl pagal šias taisykles parengto dokumento vertimo.

               Terminų apskaičiavimas

                        47.

                        Jei taikydama šių darbo tvarkos taisyklių 7 taisyklę Šalis gauna dokumentą ne tą pačią dieną, kurią tą patį dokumentą gavo kita Šalis, kiekvienas laikotarpis, kurio skaičiavimas priklauso nuo gavimo dienos, skaičiuojamas nuo vėlesnės to dokumento gavimo dienos.

               Kitos procedūros

                        48.

                        Šios darbo tvarkos taisyklės taip pat taikomos šio protokolo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytoms procedūroms. Tačiau šiose darbo tvarkos taisyklėse nustatyti terminai koreguojami pagal tam tikrus terminus, numatytus arbitrų kolegijos sprendimui priimti vykdant minėtas kitas procedūras.

                        49.

                        Jei pirmajai arbitrų kolegijai arba keliems jos nariams nepavyksta dar kartą susirinkti į posėdį dėl šio protokolo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytų procedūrų, taikomos šio protokolo 6 straipsnyje išdėstytos procedūros. Sprendimo paskelbimo terminas pratęsiamas 15 dienų.

            II PRIEDAS

               ARBITRŲ KOLEGIJŲ NARIŲ IR TARPININKŲ ELGESIO KODEKSAS

               Apibrėžtys

                        1.

                        Šiame Elgesio kodekse:
                        a)   narys arba arbitras– pagal šio protokolo 6 straipsnį sudarytos arbitrų kolegijos narys;
                        b)   tarpininkas– pagal šio protokolo 4 straipsnį tarpininko funkciją atliekantis asmuo;
                        c)   kandidatas– asmuo, kurio pavardė yra šio protokolo 19 straipsnyje nurodytame arbitrų sąraše ir kurio išrinkimas arbitrų kolegijos nariu yra svarstomas pagal šio protokolo 6 straipsnį;
                        d)   padėjėjas– asmuo, kuris nario nustatytomis paskyrimo sąlygomis tvarko reikalus, atlieka tyrimą ar padeda nariui;
                        e)   ginčo nagrinėjimas– pagal šį protokolą arbitrų kolegijos atliekamas nagrinėjimas, jei nenurodoma kitaip;
                        f)   darbuotojai– kai kalbama apie narį, asmenys, kuriems vadovauja ir kuriuos kontroliuoja narys, išskyrus padėjėjus.

               Pareigos proceso metu

                        2.

                        Kad ginčai būtų sprendžiami sąžiningai ir nešališkai, kiekvienas kandidatas ir narys vengia netinkamai elgtis ir neleidžia pasireikšti netinkamam elgesiui, yra nepriklausomas ir nešališkas, vengia tiesioginių ir netiesioginių interesų konfliktų ir griežtai laikosi gero elgesio normų. Buvę nariai privalo laikytis šio Elgesio kodekso 15, 16, 17 ir 18 dalyse nustatytų reikalavimų.

               Įsipareigojimai dėl atskleidimo

                        3.

                        Prieš kandidatą pagal šį protokolą patvirtinant arbitrų kolegijos nariu, jis atskleidžia informaciją apie interesus, ryšius ar dalykus, kurie gali daryti poveikį jo nepriklausomumui ar nešališkumui arba dėl kurių gali pagrįstai susidaryti įspūdis, kad nagrinėjant ginčą pažeidžiamos tinkamo elgesio normos arba kad nagrinėjimas vyksta tendencingai. Todėl kandidatas deda visas pagrįstas pastangas, kad išsiaiškintų minėtus interesus, ryšius ir dalykus.

                        4.

                        Apie dalykus, kurie yra susiję su faktiniais arba galimais šio Elgesio kodekso pažeidimais, kandidatas arba narys tik praneša Pramonės, prekybos, paslaugų ir investicijų skatinimo pakomitečiui, kad Šalys juos apsvarstytų.

                        5.

                        Išrinktas narys ir toliau deda visas deramas pastangas, kad sužinotų apie bet kokius šio Elgesio kodekso 3 dalyje nurodytus interesus, ryšius ar dalykus, ir juos atskleidžia. Įsipareigojimas dėl atskleidimo yra nuolatinė nario pareiga atskleisti visus interesus, ryšius ar dalykus, kurie gali iškilti bet kuriame nagrinėjimo etape. Minėtus interesus, ryšius arba dalykus narys atskleidžia raštu pranešdamas apie juos Pramonės, prekybos, paslaugų ir investicijų skatinimo pakomitečiui, kad Šalys juos apsvarstytų.

               Narių pareigos

                        6.

                        Išrinktas narys nagrinėjant ginčą privalo kruopščiai ir veiksmingai vykdyti savo pareigas, būti sąžiningas ir uolus.

                        7.

                        Narys nagrinėja tik ginčo nagrinėjimo metu iškeltus bei sprendimui priimti reikalingus klausimus ir šios pareigos neperleidžia jokiam kitam asmeniui.

                        8.

                        Narys imasi visų būtinų priemonių užtikrinti, kad jo arba jos padėjėjai ir darbuotojai susipažintų su šio Elgesio kodekso 2, 3, 4, 5, 16, 17 ir 18 dalių nuostatomis ir jų laikytųsi.

                        9.

                        Narys nepalaiko su ginčo nagrinėjimu susijusių ex parte ryšių.

               Narių nepriklausomumas ir nešališkumas

                        10.

                        Narys turi būti nepriklausomas ir nešališkas, neleisti pasireikšti netinkamam elgesiui ar tendencingumui, jam neturi įtakos asmeniniai interesai, išorinis spaudimas, politiniai sumetimai, visuomenės protestai, palankumas Šaliai arba kritikos baimė.

                        11.

                        Narys nei tiesiogiai, nei netiesiogiai neprisiima jokių įsipareigojimų ir nesiekia jokios naudos, jeigu tai nors kiek trukdo arba gali trukdyti tinkamai vykdyti nario pareigas.

                        12.

                        Narys negali naudotis savo priklausymu arbitrų kolegijai, kad patenkintų asmeninius ar privačius interesus, ir vengia veiksmų, kurie galėtų sukelti įspūdį, kad kiti asmenys gali narį kaip nors paveikti.

                        13.

                        Narys negali leisti, kad finansiniai, verslo, profesiniai, šeiminiai ar socialiniai santykiai ar įsipareigojimai paveiktų nario elgesį arba nuomonę.

                        14.

                        Narys turi vengti užmegzti ryšius ar įgyti finansinių interesų, kurie gali paveikti jo nešališkumą arba tikėtina, kad gali pasireikšti netinkamu elgesiu arba tendencingumu.

               Buvusių narių įsipareigojimai

                        15.

                        Visi buvę nariai turi vengti veiksmų, kurie gali sukelti įspūdį, jog vykdydamas pareigas narys buvo tendencingas arba galėjo pasipelnyti iš arbitrų kolegijos sprendimo.

               Konfidencialumas

                        16.

                        Narys arba buvęs narys niekada neatskleidžia neviešos informacijos, kuri yra susijusi su ginčo nagrinėjimu arba buvo gauta ginčo nagrinėjimo metu, arba ja nesinaudoja kitiems tikslams, išskyrus to ginčo nagrinėjimą ir niekada neatskleidžia šios informacijos arba ja nesinaudoja, kad įgytų asmeninės naudos, suteiktų naudos kitiems arba pakenktų kitų asmenų interesams.

                        17.

                        Narys neatskleidžia arbitrų kolegijos sprendimo ar jo dalių anksčiau nei jis paskelbiamas pagal šį protokolą.

                        18.

                        Narys arba buvęs narys niekada neatskleidžia arbitrų kolegijos svarstymų detalių ar kurio nors nario nuomonės.

               Išlaidos

                        19.

                        Kiekvienas narys registruoja procedūrai skirtą laiką ir jo arba jos išlaidas bei pateikia galutinę jų ataskaitą.

               Tarpininkai

                        20.

                        Šiame Elgesio kodekse aprašyta tvarka, taikoma nariams arba buvusiems nariams, mutatis mutandis taikoma tarpininkams.


title: 2013/610/ES: 2013 m. balandžio 17 d. Europos Parlamento sprendimas dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/324

         EUROPOS PARLAMENTO SPRENDIMAS
   2013 m. balandžio 17 d.
   dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo
   (2013/610/ES)
   EUROPOS PARLAMENTAS,

               —

               atsižvelgdamas į Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (4), ypač į jo 30 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0079/2013),

               1.

               patvirtina Europos operatyvaus bendradarbiavimo prie Europos Sąjungos valstybių narių išorės sienų valdymo agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos operatyvaus bendradarbiavimo prie Europos Sąjungos valstybių narių išorės sienų valdymo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 202.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 349, 2004 11 25, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2011 finansinių metų metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (4), ypač į jo 30 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0079/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (toliau – Agentūra) 2011 finansinių metų metinės finansinės ataskaitos yra patikimos ir pagal jas atliktos operacijos teisėtos ir tvarkingos,

                  B.

                  kadangi Parlamentas 2012 m. gegužės 10 d. patvirtino Agentūros vykdomajam direktoriui, kad Agentūros 2010 finansinių metų biudžetas įvykdytas (6), ir kadangi kartu su biudžeto įvykdymo patvirtinimu pateiktoje rezoliucijoje, be kita ko:

                              —

                              pakartota, kad asignavimų perkėlimo praktika turėtų būti stipriai apribota ir kad ji neturėtų trikdyti patikimo finansų valdymo praktikos, ir Agentūra paraginta ateityje vadovautis metinio periodiškumo principu,

                              —

                              Agentūra paraginta vykdyti suteiktų dotacijų ex post kontrolę rengiant jos atstovų apsilankymus vietoje,

                  C.

                  kadangi bendras Agentūros 2011 m. biudžetas sudarė 118 200 000 EUR, palyginti su 93 200 000 EUR 2010 finansiniais metais; kadangi 2011 m. pradinis Sąjungos indėlis į Agentūros biudžetą sudarė 111 000 000 EUR, palyginti su 89 100 000 EUR 2010 m.;

         Biudžeto ir finansų valdymas

                  1.

                  pripažįsta, kad Agentūros biudžetui buvo parengti trys taisomieji biudžetai, kuriais buvo siekiama trijų tikslų:

                              —

                              į III antraštinę dalį (Veiklos išlaidos) įtraukti biudžeto punktą „EUROSUR“,

                              —

                              padidinti Agentūros biudžetą 12 700 000 EUR, kurie sudarytų skubaus reagavimo į įvykius Šiaurės Afrikoje finansinio paketo dalį,

                              —

                              įtraukti 31 800 000 EUR įsipareigojimų asignavimų paketą, skirtą skubaus reagavimo į įvykius Viduržemio jūros šalyse paketui finansuoti;

                  2.

                  pažymi, kad vertinant sumokėtus asignavimus Agentūros biudžeto įvykdymo lygis siekia 96 % pagal I antraštinę dalį (Personalo išlaidos), 74 % pagal II antraštinę dalį (Administracinės išlaidos) ir 58 % pagal III antraštinę dalį; ragina Agentūrą įgyvendinti konkrečias priemones, skirtas biudžeto sudarymo procesui gerinti ir administracinių ir veiklos išlaidų mokėjimų panaudojimo lygiui padidinti;

                  3.

                  reiškia didžiulį susirūpinimą dėl to, kad 33 % Agentūros 2011 m. biudžeto (38,7 mln. EUR) perkelta į 2012 m.; pažymi, kad perkėlimai, susiję su III antraštine dalimi (Veiklos išlaidos) sudarė 36 mln. EUR (41 %); pažymi, kad, kaip ir 2010 m., perkeliama pernelyg daug lėšų, ir kad tai neatitinka biudžeto metinio periodiškumo principo;

                  4.

                  apgailestauja, kad iš visos perkeltos sumos Agentūros perkelti bendro pobūdžio įsipareigojimai sudarė 5,1 mln. EUR; pažymi, kad Agentūros finansiniame reglamente nenustatytas aiškus tokio perkėlimo į kitą laikotarpį pagrindas; supranta, kad dėl to, jog lėšos gaunamos finansinių metų pabaigoje, gali būti daugiau lėšų perkeliama į kitus metus;

         2010 m. biudžeto įvykdymo patvirtinimo rekomendacijų vykdymas

                  5.

                  pažymi, kad 2012 m. Agentūra priėmė ir įgyvendino ex post kontrolės strategiją ir surengė tris apsilankymus vietoje, kurie apėmė 9 % iš 2011 m. išmokėtų 73 mln. EUR dotacijų; teigiamai vertina tai, kad nustatyta, jog klaidų lygis nesiekė 1 %, ir kad 2013 m. planuojami šeši apsilankymai vietoje;

                  6.

                  atkreipia dėmesį į Agentūros pastangas ir į nuolatinius sunkumus, su kuriais ji susiduria biudžeto vykdymo procese; atkreipia dėmesį į Agentūros paaiškinimus, kad sunkumų kilo, be kita ko, dėl išorinių veiksnių, kaip antai netikėti įvykiai prie išorės sienų; ragina Agentūrą toliau dėti pastangas šioje srityje;

         Priežiūros ir kontrolės sistemos

                  7.

                  supranta, kad, nepaisant atliekamų pagrįstų patikrinimų, Agentūra paprastai nereikalavo pateikti patvirtinamųjų dokumentų, kuriais būtų galima spręsti netinkamo Agentūros finansuojamų dotacijų panaudojimo bendroms valstybių narių ir Šengeno asocijuotųjų šalių operacijoms rizikos problemą; palankiai vertina tai, kad Agentūra patvirtino politiką, kurią vykdant siekiama stiprinti ex ante kontrolę nuolat taikant reikalavimą pateikti patvirtinamuosius dokumentus;

                  8.

                  stebisi sužinojęs, kad, kaip ir 2010 m., Agentūros apskaitos sistemą tvirtins jos apskaitos pareigūnas;

                  9.

                  apgailestauja, kad nustatyta vidaus kontrolės trūkumų, susijusių su ilgalaikio turto valdymu; apgailestauja, kad nesama ilgalaikio turto perleidimo procedūros ir kad fizinis inventorius parengtas ne iki galo;

                  10.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (7) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 202.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 349, 2004 11 25, p. 1.

         (5)  OL L 357, 2002 12 31, p. 72.

         (6)  OL L 286, 2012 10 17, p. 288.

         (7)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2006/133/EB: 2006 m. vasario 13 d.  Komisijos sprendimas, kuriuo reikalaujama, kad valstybės narės laikinai imtųsi papildomų priemonių dėl  Bursaphelenchus xylophilus  (Steiner et Buhrer) Nickle  et al.  (pušinio stiebinio nematodo) plitimo Portugalijos rajonuose, išskyrus tuos, kuriuose jis nepasitaikė  (pranešta dokumentu Nr. C(2006) 345)

text:
23.2.2006

               LT

               Europos Sąjungos oficialusis leidinys

               L 52/34

      KOMISIJOS SPRENDIMAS

   2006 m. vasario 13 d.
   kuriuo reikalaujama, kad valstybės narės laikinai imtųsi papildomų priemonių dėl Bursaphelenchus xylophilus (Steiner et Buhrer) Nickle et al. (pušinio stiebinio nematodo) plitimo Portugalijos rajonuose, išskyrus tuos, kuriuose jis nepasitaikė
   (pranešta dokumentu Nr. C(2006) 345)
   (2006/133/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams arba augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalį,
   kadangi:

               (1)

               Jei, valstybės narės nuomone, gresia pavojus, jog iš kitos valstybės narės į jos teritoriją bus įvežtas Bursaphelenchus xylophilus (Steiner et Buhrer) Nickle et al. (pušinis stiebinis nematodas (PSN)), jai turi būti leidžiama laikinai imtis bet kokių būtinų papildomų priemonių, skirtų apsisaugoti nuo šio pavojaus.

               (2)

               1999 m. birželio 25 d. Portugalija kitoms valstybėms narėms ir Komisijai pranešė, kad kai kurie iš jos teritorijoje augančių pušų paimti mėginiai buvo identifikuoti kaip užkrėsti PSN. Komisija priėmė Sprendimą 2000/58/EB (2) ir Sprendimą 2001/218/EB (3), kuriuose apibrėžiamos kovos su PSN priemonės.

               (3)

               2004 m. lapkričio mėn. Maisto ir veterinarijos tarnybos atlikti naujausi vertinimai, Portugalijos pateikta papildoma informacija ir kitų valstybių narių atlikti oficialūs medienos, nuluptos žievės ir Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. bei Tsuga Carr. augalų tyrimai rodo, kad Portugalijoje pradėjus įgyvendinti likvidavimo programą, PSN plinta tik demarkacinėse šios šalies zonose. Tačiau atliekant tyrimus tose zonose, randama medžių su užkrėtimo PSN simptomais.

               (4)

               2004 m. birželio ir 2005 m. gegužės mėnesiais vykusių posėdžių metu Augalų sveikatos nuolatinis komitetas įvertino 2003 m. vasario mėn. Portugalijos vidutinės trukmės laikotarpio PSN sunaikinimo planą, iš dalies pakeistą 2003 m. birželio mėn. Pastarojo posėdžio metu buvo padaryta išvada, kad numatytas užkrėtimo mažinimo demarkacinėje zonoje lygmuo kol kas dar nėra visiškai pasiektas.

               (5)

               Todėl būtina, kad Portugalija ir toliau taikytų specialias priemones, susijusias su medienos, žievės ir augalų šeimininkų pervežimu Portugalijos demarkacinėse zonose ir iš šių zonų į kitas Portugalijos zonas ir į kitas valstybes nares.

               (6)

               Be to, būtina, kad Portugalija ir toliau taikytų specialias priemones kontroliuodama PSN plitimą ir siekdama jį išnaikinti. Todėl reikėtų parengti vidutinės trukmės laikotarpio atnaujintą PSN likvidavimo planą, skirtą geresnei jo plitimo kontrolei.

               (7)

               Kitoms valstybėms narėms toliau turėtų būti leidžiama taikyti papildomas priemones savo teritorijoms nuo PSN apsaugoti.

               (8)

               Reikėtų nuolatos vertinti specialių priemonių taikymo ir vidutinės trukmės laikotarpio plano įgyvendinimo rezultatus, ypač remiantis informacija, kurią turi pateikti Portugalijos ir kitos valstybės narės.

               (9)

               Šiame sprendime numatytos priemonės atitinka Augalų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Šiame sprendime vartojami šių sąvokų apibrėžimai:

               a)

               „pušinis stiebinis nematodas“ (PSN) – tai Bursaphelenchus xylophilus (Steiner et Buhrer) Nickle et al.;

               b)

               „neatspari mediena ir žievė“ – tai mediena ir nulupta spygliuočių (Coniferales), išskyrus Thuja L., žievė;

               c)

               „neatsparūs augalai“ – tai Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ir Tsuga Carr augalai (išskyrus vaisius ir sėklas).

         2 straipsnis
   Portugalija iki 2008 m. kovo 31 d. privalo užtikrinti, kad šio sprendimo priede nurodytų sąlygų būtų laikomasi pervežant neatsparią medieną, žievę ir augalus šios šalies demarkacinėse zonose arba iš jų į kitas Portugalijos zonas arba į kitas valstybes nares, pagal 5 straipsnį.
   Iki 2006 m. vasario 15 d. Portugalija turi pateikti atnaujintą vidutinės trukmės laikotarpio sunaikinimo planą, skirtą kontroliuoti PSN plitimo kontrolę, kurio tikslas – sunaikinti PSN. Tame plane pateikiama išsami informacija apie ypač neatsparių PSN medžių rūšių tvarkymą demarkacinėje zonoje Portugalijos sąlygomis. Šis planas peržiūrimas iki 2007 m. balandžio 30 d. ir iki 2008 m. kovo 30 d.
   3 straipsnis
   Paskirties valstybės narės, išskyrus Portugaliją, gali:

               a)

               tikrinti iš Portugalijos demarkacinių zonų ir į jų teritorijas įvežamus neatsparios medienos, žievės ir augalų krovinius, siekdamos nustatyti, ar juose nėra PSN;

               b)

               imtis tolesnių tinkamų veiksmų, susijusių su oficialiu tokių krovinių monitoringu siekiant nustatyti, ar laikomasi tam tikrų šio sprendimo priede nurodytų reikalavimų.

         4 straipsnis
   Siekdamos nustatyti, ar yra apsikrėtimo PSN įrodymų, valstybės narės kasmet atlieka oficialius savo šalyse išaugintos neatsparios medienos, žievės ir augalų tyrimus.
   Nepažeidžiant Direktyvos 2000/29/EB 16 straipsnio 1 dalies nuostatų, apie tokių tyrimų rezultatus pranešama kitoms valstybėms narėms ir Komisijai iki 2006 m. gruodžio 15 d. ir 2007 m. gruodžio 15 d.
   5 straipsnis
   Atsižvelgdama į 4 straipsnyje minėtų tyrimų rezultatus, Portugalija nustato zonas, kuriose PSN nebuvo pastebėtas, ir atriboja zonas (toliau – demarkacines zonas), kurias sudaro dalis, kur pastebėtas PSN, ir dalis, pavadinta buferine zona, ne mažiau kaip 20 km spinduliu gaubianti pirmąją dalį.
   Komisija turi sudaryti zonų, kuriose PSN nebuvo pastebėtas sąrašą ir jį perduoti Augalų sveikatos nuolatiniam komitetui bei valstybėms narėms. Visos į šį sąrašą neįtrauktos Portugalijos zonos laikomos demarkacinėmis zonomis.
   Sąrašas atnaujinamas atsižvelgiant į 4 straipsnio pirmoje pastraipoje minėtų tyrimų rezultatus ir duomenis, perduotus pagal Direktyvos 2000/29/EB 16 straipsnio 1 dalį.
   6 straipsnis
   Sprendimas 2001/218/EB panaikinamas.
   7 straipsnis
   Šis sprendimas skirtas valstybėms narėms.

      Priimta Briuselyje, 2006 m. vasario 13 d.

            Komisijos vardu

         Markos KYPRIANOU

            Komisijos narys

      (1)  OL L 169, 2000 7 10, p. 1. Direktyva su paskutiniais pakeitimais, padarytais Komisijos direktyva 2005/77/EB (OL L 296, 2005 11 12, p. 17).

      (2)  OL L 21, 2000 1 26, p. 36.

      (3)  OL L 81, 2001 3 21, p. 34. Sprendimas su paskutiniais pakeitimais, padarytais Sprendimu 2003/127/EB (OL L 50, 2003 3 25, p. 27).

      PRIEDAS

         Taikant 2 straipsnį, turi būti laikomasi šių sąlygų:

                  1.

                  Nepažeidžiant 2 dalies nuostatų, pervežant iš demarkacinių zonų į visus kitus Portugalijos rajonus, išskyrus kitas demarkacines zonas, arba į kitas valstybes nares:

                              a)

                              kartu su neatspariais augalais turi būti pateikiamas augalo pasas, parengtas ir išduotas remiantis Komisijos direktyvos 92/105/EEB nuostatomis (1), po to, kai:

                                          —

                                          augalai yra oficialiai patikrinti ir PSN požymių juose nerasta, taip pat

                                          —

                                          PSN požymių nebuvo pastebėta gamybos vietoje bei artimiausioje kaimynystėje nuo paskutinio viso vegetacijos ciklo pradžios;

                              b)

                              neatsparią medieną ir žievę, išskyrus šių pavidalų medieną:

                                          —

                                          drožlių, dalelių, medienos atliekų arba likučių, gautų vien tik iš šių spygliuočių ir ne vien iš jų,

                                          —

                                          pakavimo dėžių, apkalų arba statinių,

                                          —

                                          padėklų, dėžių padėklų ir kitų krovimo skydų,

                                          —

                                          paklotų po kroviniu, tarpiklių ir atramų,

                                    bet įskaitant tą, kuri jau nėra natūralios apvaliosios medienos formos; kartu su ja turi būti 1 dalies a punkte minėtas augalo pasas, po to, kai mediena arba žievė buvo tinkamai termiškai apdorotos 30 min. išlaikant medienos šerdies temperatūrą ne mažiau kaip 56 °C taip užtikrinant gyvų PSN sunaikinimą;

                              c)

                              kartu su neatsparia drožlių, dalelių, medžio atliekų arba likučių, gautų vien tik iš šių spygliuočių ir ne vien iš jų, mediena po tam tikro fumigacinio apdorojimo, kurio metu užtikrinamas gyvų PSN sunaikinimas, turi būti pateikiamas minėtas augalo pasas;

                              d)

                              neatspari mediena, paklotų po kroviniu, tarpiklių ir atramų forma, įskaitant ir tą, kuri jau nėra natūralios apvalios medienos formos, turi būti:

                                          —

                                          nužievinta,

                                          —

                                          be didesnių nei 3 mm lervų padarytų skylių,

                                          —

                                          gamybos proceso metu pasiektas drėgnumas išreikštas sausosios medžiagos procentais turi sudaryti ne mažiau kaip 20 %;

                              e)

                              neatspari mediena, pakavimo dėžių, dėžučių, apkalų, statinių ir panašios taros pavidalu, padėklų, dėžių padėklų ir kitų krovimo skydų, padėklų lankų, faktiškai naudojamų arba nenaudojamų pervežant visų rūšių objektus, medieną, kuri tinkamai apdorojama arba termiškai, kad medienos šerdies temperatūra 30 min. siektų ne mažiau kaip 56 oC, arba veikiant slėgiu (impregnavimo) arba fumigacijos būdu, kad būtų užtikrintas PSN sunaikinimas, ir nurodomas oficialiai patvirtintas apdorojimo ženklas, leidžiantis nustatyti, kas ir kur medieną apdorojo, arba pateikiamas minėtas augalo pasas, patvirtinantis, kad buvo taikytos priemonės.

                  2.

                  Portugalijos demarkacinėse zonose pervežant:

                              a)

                              neatsparius augalus:

                                          —

                                          išaugintus gamybos vietose, kuriose arba kurių artimiausioje kaimynystėje nuo paskutinio viso vegetacijos ciklo pradžios PSN požymių nepastebėta ir oficialių patikrinimų metu nerasta PSN ženklų ar požymių, išvežant iš gamybos vietos kartu turi būti pateikiamas minėtas augalo pasas,

                                          —

                                          išaugintus gamybos vietose, kuriose arba kurių artimiausioje kaimynystėje nuo paskutinio viso vegetacijos ciklo pradžios pastebėta PSN požymių arba nustatyta, kad jie yra užsikrėtę PSN, iš gamybos vietos neišvežami ir sunaikinami deginant,

                                          —

                                          išaugintus, pavyzdžiui, miškuose, viešuosiuose arba asmeniniuose soduose, nustačius, kad jie yra užsikrėtę PSN, nesveikai atrodo arba yra gelbėjimo rajonuose:

                                                      —

                                                      nustačius nuo lapkričio 1 d. iki balandžio 1 d. – per tą laikotarpį nukertami, arba

                                                      —

                                                      nustačius nuo balandžio 2 d. iki spalio 31 d. – nukertami tuoj pat,

                                                      —

                                                      esančius demarkacinių zonų dalyje, kuri, remiantis 5 straipsnio nuostatomis, pavadinta buferine, tikrinami dėl PSN. Aptikus PSN, atitinkamai pakeičiamos demarkacinių zonų ribos;

                              b)

                              nuo lapkričio 1 d. iki balandžio 1 d. neatsparią natūralios apvaliosios arba pjautinės medienos su žieve arba be jos, įskaitant ir tą, kuri jau nėra natūralios apvaliosios formos:

                                          i)

                                          gautą iš medžių, pripažintų užsikrėtusiais PSN arba esančių gelbėjimo zonose, arba nesveikai atrodančių, iki balandžio 2 d.:

                                                      —

                                                      atitinkamose vietose oficialiai prižiūrint sunaikinama deginant, arba

                                                      —

                                                      oficialiai prižiūrint išvežama į:

                                                                  —

                                                                  perdirbimo įmonę ir ten susmulkinama bei sunaudojama vietoje, arba

                                                                  —

                                                                  pramonės įmonę, kurioje sunaudojama kurui, arba

                                                                  —

                                                                  perdirbimo įmonę, kurioje mediena, arba

                                                                              —

                                                                              termiškai apdorojama taip, kad medienos šerdies temperatūra 30 min. siektų ne mažiau kaip 56 °C, arba

                                                                              —

                                                                              smulkinama ir fumiguojama, kad būtų užtikrinamas gyvų PSN sunaikinimas;

                                          ii)

                                          gauta iš medžių, išskyrus minėtą i papunktyje, turi būti oficialiai ištirta, ieškant PSN ir Monochamus spp.; jeigu patvirtinama, kad yra PSN ir Monochamus spp., medienai taikomos i papunkčio nuostatos; jei nepatvirtinama – mediena oficialiai prižiūrint gali būti vežama į perdirbimo įmonę, kad būtų toliau naudojama kaip statybinė medžiaga arba išimties tvarka oficialiai prižiūrint gabenama į bet kuriuos Portugalijos rajonus, išskyrus demarkacines zonas, esančias patvirtintas perdirbimo įmones, apie kurias pranešta Komisijai, ir jose nuo lapkričio 1 d. iki balandžio 1 d.:

                                                      —

                                                      pramonės tikslams naudojamų drožlių atveju tokioje patvirtintoje įmonėje, arba

                                                      —

                                                      medienos atveju:

                                                                  —

                                                                  termiškai apdorojama taip, kad 30 min. būtų išlaikoma ne mažesnė kaip 56 °C medienos šerdies temperatūra. Vežti toliau šią apdorotą medieną leidžiama tik su minėtu augalo pasu, arba

                                                                  —

                                                                  smulkinama ir fumiguojama, kad būtų užtikrinamas gyvų PSN sunaikinimas. Vežti toliau šią fumiguotą medieną leidžiama tik su minėtu augalo pasu,

                                                                  —

                                                                  smulkinama ir naudojama pramonės tikslams šioje įmonėje, arba

                                                                  —

                                                                  oficialiai prižiūrint vežama į įmonę, kur mediena:

                                                                              —

                                                                              termiškai apdorojama taip, kad 30 min. būtų išlaikoma ne mažesnė kaip 56 °C šerdies temperatūra, arba

                                                                              —

                                                                              smulkinama ir fumiguojama, kad būtų užtikrintas gyvų PSN sunaikinimas,

                                                                              —

                                                                              smulkinama ir naudojama pramonės tikslams;

                              c)

                              nuo balandžio 2 d. iki spalio 31 d. neatspari apvali arba pjautinė mediena su žieve arba be jos, įskaitant ir tą, kuri jau nėra natūralios apvaliosios medienos formos:

                                          i)

                                          gauta iš medžių, pripažintų užsikrėtusiais PSN, arba esančių gelbėjimo zonose, arba nesveikai atrodančių:

                                                      —

                                                      tam tikrose vietose oficialiai prižiūrint tuoj pat sunaikinama deginant, arba

                                                      —

                                                      tam tikrose vietose ne miško teritorijoje tuoj pat nulupama žievė ir tik po to oficialiai prižiūrint išvežama į sandėlius, kuriuose mediena apdorojama tam tikru insekticidu arba kuriuose yra drėgnų sandėliavimo patalpų, kur medieną galima laikyti bent jau pirmiau minėtą laikotarpį, o po to ji išvežama į pramonės įmonę, kurioje:

                                                                  —

                                                                  tuoj pat susmulkinama ir naudojama pramonės tikslams, arba

                                                                  —

                                                                  tuo pat naudojama šioje įmonėje kaip kuras, arba

                                                                  —

                                                                  tuoj pat termiškai apdorojama taip, kad 30 min. būtų išlaikoma ne mažesnė kaip 56 °C medienos šerdies temperatūra, arba

                                                                  —

                                                                  tuoj pat smulkinama ir fumiguojama, kad būtų užtikrinamas PSN sunaikinimas;

                                          ii)

                                          gauta iš kitų medžių, nei nurodyti i punkte, nukirtimo vietoje arba visai šalia tuoj pat nužievinama, o tada:

                                                      —

                                                      oficialiai tiriama, ar nėra PSN ir Monochamus spp.; jeigu patvirtinama, kad PSN ir Monochamus spp. yra, medienai taikomos i punkto nuostatos; jei nepatvirtinama – mediena oficialiai prižiūrint gali būti vežama į perdirbimo įmonę, kad būtų toliau naudojama kaip statybinė medžiaga, arba

                                                      —

                                                      oficialiai prižiūrint vežama į įmonę, kur:

                                                                  —

                                                                  smulkinama ir naudojama pramonės tikslams, arba

                                                                  —

                                                                  termiškai apdorojama taip, kad 30 min. būtų palaikoma ne mažesnė kaip 56 °C medienos šerdies temperatūra,

                                                                  —

                                                                  smulkinama ir fumiguojama, kad būtų užtikrintas PSN sunaikinimas;

                              d)

                              neatspari žievė:

                                          —

                                          sunaikinama deginant arba kaip kuras naudojama pramonės įmonėje, arba

                                          —

                                          termiškai apdorojama taip, kad 30 min. visoje žievėje būtų išlaikoma ne mažesnė kaip 56 °C temperatūra, arba

                                          —

                                          fumiguojama, kad būtų užtikrintas gyvų PSN sunaikinimas.

                              e)

                              neatsparios medienos atliekos, atsiradusios kertant medžius, oficialiai prižiūrint tuoj pat sudeginamos tam tikrose vietose:

                                          —

                                          nuo lapkričio 1 d. iki balandžio 1 d. – per šį laikotarpį, arba

                                          —

                                          nuo balandžio 2 d. iki spalio 31 d. – tuoj pat;

                              f)

                              neatsparios medienos atliekos, susidariusios apdorojant medieną, oficialiai prižiūrint tam tikrose vietose tuoj pat sudeginamos, naudojamos kaip kuras perdirbimo įmonėse arba fumiguojamos, kad būtų užtikrinamas PSN sunaikinimas;

                              g)

                              neatspari pakavimo dėžių, dėžučių, apkalų, statinių ir panašios taros, padėklų, dėžių padėklų ir kitų krovimo skydų, padėklų lankų, paklotų po kroviniu, tarpiklių ir atramų mediena, įskaitant ir tą, kuri jau nėra natūralios apvaliosios medienos formos, turi būti:

                                          —

                                          nužievinta,

                                          —

                                          be didesnių kaip 3 mm lervų padarytų skylių,

                                          —

                                          gamybos proceso metu pasiektas drėgnumas išreikštas sausosios medžiagos procentais, turi sudaryti ne mažiau kaip 20 %.

         (1)  OL L 4, 1993 1 8, p. 22, Direktyva su pakeitimais, padarytais Direktyva 2005/17/EB (OL L 57, 2005 3 3, p. 23).


title: 2009/306/EB: 2009 m. kovo 30 d. Tarybos sprendimas dėl Europos bendrijos ir Jungtinių Amerikos Valstijų vyriausybės susitarimo dėl mokslinio ir technologinio bendradarbiavimo pratęsimo ir dalinio pakeitimo

text:
2.4.2009

               LT

               Europos Sąjungos oficialusis leidinys

               L 90/20

      TARYBOS SPRENDIMAS

   2009 m. kovo 30 d.
   dėl Europos bendrijos ir Jungtinių Amerikos Valstijų vyriausybės susitarimo dėl mokslinio ir technologinio bendradarbiavimo pratęsimo ir dalinio pakeitimo
   (2009/306/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 170 straipsnio antrą pastraipą kartu su 300 straipsnio 2 dalies pirmos pastraipos pirmuoju sakiniu ir 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Sprendimu 98/591/EB (2) Taryba patvirtino Europos bendrijos ir Jungtinių Amerikos Valstijų vyriausybės susitarimo dėl mokslinio ir technologinio bendradarbiavimo (toliau – Susitarimas), kuris įsigaliojo 1998 m. spalio 14 d., sudarymą.

               (2)

               Šio Susitarimo 12 straipsnio b punkte nustatyta, kad Susitarimas su pakeitimais gali būti pratęstas bendru raštišku Šalių susitarimu papildomiems penkerių metų laikotarpiams.

               (3)

               Sprendimu 2004/756/EB (3) Taryba pratęsė Susitarimo galiojimą penkerių metų laikotarpiui nuo 2003 m. spalio 14 d.

               (4)

               Jungtinių Amerikos Valstijos informavo Komisiją, kad jos palankiai vertintų galimybę pratęsti Susitarimą kitiems penkeriems metams. Todėl greitas jo pratęsimas atitiktų abiejų šalių interesus.

               (5)

               Pratęsto Susitarimo esminis turinys bus identiškas dabartinio Susitarimo, kuris baigė galioti 2008 m. spalio 13 d., esminiam turiniui, išskyrus techninio pobūdžio pakeitimus, kuriais į bendradarbiavimo sektorių sąrašą įtraukiami moksliniai tyrimai saugumo ir kosmoso srityje, atsižvelgiant į Bendrijos septintosios bendrosios mokslinių tyrimų programos taikymo sritį.

               (6)

               Susitarimo pratęsimas turėtų būti patvirtintas Bendrijos vardu,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Jungtinių Amerikos Valstijų vyriausybės susitarimo dėl mokslinio ir technologinio bendradarbiavimo (toliau – Susitarimas) pratęsimas kitam penkerių metų laikotarpiui, su pakeitimais, esančiais šio sprendimo priede.
   2 straipsnis
   Pagal Susitarimo 12 straipsnį, Tarybos pirmininkas Bendrijos vardu praneša Jungtinių Amerikos Valstijų Vyriausybei apie tai, kad Bendrija užbaigė šio Susitarimo įsigaliojimui būtinas vidaus procedūras (4).
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2009 m. kovo 30 d.

            Tarybos vardu

            Pirmininkas

         P. BENDL

      (1)  2009 m. vasario 5 d. nuomonė (dar nepaskelbta Oficialiajame leidinyje).

      (2)  OL L 284, 1998 10 22, p. 35.

      (3)  OL L 335, 2004 11 11, p. 5.

      (4)  Pratęsto susitarimo įsigaliojimo datą Europos Sąjungos oficialiajame leidinyje paskelbs Tarybos generalinio sekretoriato tarnybos.

      PRIEDAS

         Iš dalies pakeistas Europos bendrijos ir Jungtinių Amerikos Valstijų vyriausybės susitarimo dėl mokslinio ir technologinio bendradarbiavimo 4 straipsnio tekstas

         „4 straipsnis
         Bendradarbiavimo veiklos sritys

                     a)

                     Bendradarbiavimo sektoriai gali apimti šias sritis:

                                 —

                                 aplinka (įskaitant klimato tyrimus),

                                 —

                                 biomedicina ir sveikata (įskaitant AIDS, infekcinių ligų ir narkotikų vartojimo tyrimus),

                                 —

                                 žemės ūkis,

                                 —

                                 žuvininkystės mokslas,

                                 —

                                 inžineriniai tyrimai,

                                 —

                                 nebranduolinė energetika,

                                 —

                                 gamtos ištekliai,

                                 —

                                 medžiagų mokslai (įskaitant nanotechnologijas) ir metrologija,

                                 —

                                 informacijos ir ryšio technologijos,

                                 —

                                 telematika,

                                 —

                                 biotechnologija,

                                 —

                                 jūrų mokslas ir technologija,

                                 —

                                 socialinių mokslų tyrimai,

                                 —

                                 transportas,

                                 —

                                 moksliniai tyrimai saugumo srityje,

                                 —

                                 moksliniai tyrimai kosmoso srityje,

                                 —

                                 mokslo ir technologijos politika, valdymas, mokslininkų rengimas ir mobilumas.

                     b)

                     Šalys gali keisti šį sąrašą, remdamosi 6 straipsnyje minimos Jungtinės konsultacinės grupės rekomendacija, laikydamosi kiekvienai Šaliai galiojančios tvarkos.

                     c)

                     Šalys gali vykdyti bendradarbiavimo veiklą kartu su trečiosiomis šalimis.“